‘હે શક્તિસ્રોત! આપે મને જગતમાં પ્રવર્તમાન વિવિધ ગંધને ઓળખવાનું કાર્ય આપ્યું છે.’ ઘ્રાણેન્દ્રિયએ સૌ પ્રથમ પોતાની ફરિયાદ કહી સંભળાવી, ‘અને મે હંમેશા નિષ્ઠાપૂર્વક આપની આજ્ઞાનું પાલન કર્યું છે. છતાં મારુ અસ્તિત્વ માત્ર એક અંગ પૂરતું જ સીમિત છે. નાસિકાઓ સિવાય ક્યાંય મારો વાસ જ નથી. અને તે નાસિકામાં પણ આપે સ્પર્શેન્દ્રિયને સ્થાન આપ્યું છે. મારો સ્થાન માત્ર એક નાનકડા અંગમાં અને તેને પણ મારે સ્પર્શેન્દ્રિયની સાથે વહેચવાનું? શું આ વાત ન્યાયથી વિસંગત નથી?’